Document ID: 32015R0401

KOMISSION ASETUS (EU) 2015/401,
annettu 25 päivänä helmikuuta 2015,
Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse asetamipridin, kromafenotsidin, syatsofamidin, dikamban, difenokonatsolin, fenpyratsamiinin, fluatsinamin, formetanaatin, nikotiinin, penkonatsolin, pymetrotsiinin, pyraklostrobiinin, tau-fluvalinaatin ja tebukonatsolin jäämien enimmäismääristä tietyissä tuotteissa tai niiden pinnalla
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan,
sekä katsoo seuraavaa:
(1)
Asetuksen (EY) N:o 396/2005 liitteessä II vahvistettiin asetamipridin, syatsofamidin, formetanaatin, pymetrotsiinin, pyraklostrobiinin ja tebukonatsolin jäämien enimmäismäärät. Penkonatsolin jäämien enimmäismäärät vahvistettiin asetuksen (EY) N:o 396/2005 liitteessä II sekä liitteessä III olevassa B osassa. Kromafenotsidin, dikamban, difenokonatsolin, fenpyratsamiinin, fluatsinamin, nikotiinin ja tau-fluvalinaatin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa.
(2)
Kromafenotsidi-tehoainetta sisältävän kasvinsuojeluaineen käyttöä siemenhedelmiin ja viinirypäleisiin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.
(3)
Syatsofamidin osalta tällainen hakemus tehtiin sen käytöstä viinirypäleisiin. Difenokonatsolin osalta tällainen hakemus tehtiin sen käytöstä paprikoihin ja munakoisoihin. Fenpyratsamiinin osalta tällainen hakemus tehtiin sen käytöstä aprikooseihin, kirsikoihin, persikoihin ja luumuihin. Formetanaatin osalta tällainen hakemus tehtiin sen käytöstä mansikoihin. Penkonatsolin osalta tällainen hakemus tehtiin sen käytöstä karhunvatukoihin ja vadelmiin. Pymetrotsiinin osalta tällainen hakemus tehtiin sen käytöstä acerolakirsikoihin. Pyraklostrobiinin osalta tällainen hakemus tehtiin sen käytöstä salaattisikuriin. Tau-fluvalinaatin osalta tällainen hakemus tehtiin sen käytöstä siemenhedelmiin, persikoihin, aprikooseihin, viinirypäleisiin, tomaatteihin, munakoisoihin, meloneihin, parsakaaliin, ruusukaaliin, kyssäkaaliin, latva-artisokkaan, lehtisalaattiin ja muihin salaattikasveihin. Tebukonatsolin osalta tällainen hakemus tehtiin sen käytöstä unikonsiemeniin.
(4)
Asetuksen (EY) N:o 396/2005 6 artiklan 2 ja 4 kohdan mukaisesti tehtiin hakemus asetamipridin käytöstä aprikooseihin ja pähkinöihin. Hakija väittää, että kyseisen aineen sallittu käyttö mainittuihin viljelykasveihin Yhdysvalloissa johtaa jäämämääriin, jotka ylittävät asetuksessa (EY) N:o 396/2005 vahvistetut jäämien enimmäismäärät, ja että korkeammat jäämien enimmäismäärät ovat tarpeen, jotta vältetään kaupan esteet näiden viljelykasvien tuonnissa.
(5)
Tällaiset hakemukset esitettiin myös dikamban käytöstä muuntogeenisiin soijapapuihin ja fluatsinamin käytöstä ginsengjuuriin. Hakijat väittävät, että kyseisten aineiden sallittu käyttö mainittuihin viljelykasveihin Yhdysvalloissa johtaa jäämämääriin, jotka ylittävät asetuksessa (EY) N:o 396/2005 vahvistetut jäämien enimmäismäärät, ja että korkeammat jäämien enimmäismäärät ovat tarpeen, jotta vältetään kaupan esteet näiden viljelykasvien tuonnissa.
(6)
Asianomaiset jäsenvaltiot arvioivat nämä hakemukset asetuksen (EY) N:o 396/2005 8 artiklan mukaisesti, ja arviointiraportit toimitettiin komissiolle.
(7)
Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit ja tarkasteli etenkin kuluttajille ja tapauksen mukaan eläimille aiheutuvia riskejä ja antoi perustellut lausunnot (2) ehdotetuista jäämien enimmäismääristä. Se toimitti lausunnot komissiolle ja jäsenvaltioille sekä julkisti ne.
(8)
Elintarviketurvallisuusviranomainen totesi perustelluissa lausunnoissaan, että nykyistä jäämien enimmäismäärää ei tarvitse muuttaa siltä osin kuin on kyse fenpyratsamiinin käytöstä persikoihin. Siltä osin kuin on kyse tau-fluvalinaatin käytöstä siemenhedelmiin, aprikooseihin, persikoihin ja tomaatteihin, tiedot eivät ole riittävät jäämien uusien enimmäismäärien vahvistamiseksi. Sen vuoksi nykyiset jäämien enimmäismäärät olisi jätettävä ennalleen.
(9)
Dikambaa kestävässä soijapavussa ei korjuuvaiheessa havaittu dikamban jäämiä. Elintarvikeviranomainen totesi, että dikambaa kestävässä soijapavussa todettujen jäämien merkityksellinen komponentti oli metaboliitti 3,6-dikloorisalisyylihappo (DCSA).
(10)
Kaikkien muiden hakemusten osalta elintarviketurvallisuusviranomainen katsoi, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Kaikkien näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten kasvien ja tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti (ADI) tai akuutin altistumisen viiteannos (ARfD) olisivat vaarassa ylittyä.
(11)
Luonnonvaraisia sieniä koskevat nikotiinin väliaikaiset jäämien enimmäismäärät vahvistettiin komission asetuksella (EU) N:o 897/2012 (3) asetuksen (EY) N:o 396/2005 16 artiklan 1 kohdan a alakohdan nojalla 30 päivään marraskuuta 2014 asti, kunnes nikotiinin luonnollista esiintymistä tai muodostumista kyseisissä tuotteissa koskevat uudet tiedot on toimitettu ja arvioitu. Komissiolle tiedotettiin meneillään olevasta tutkimushankkeesta, jossa tutkitaan kyseisissä viljelykasveissa esiintyvän nikotiinin lähteitä. Ottaen huomioon tutkimuksen odotettavissa olevan keston on aiheellista jatkaa kyseisten jäämien enimmäismäärien voimassaoloa 19 päivään lokakuuta 2016 saakka, jotta komissiolle jää riittävästi aikaa tehdä päätös.
(12)
Useita formetanaatin jäämien enimmäismääriä muutettiin komission asetuksella (EU) N:o 61/2014 (4). Kyseisellä asetuksella lasketaan jäämien enimmäismäärä mansikoiden osalta määritysrajan tasolle 14 päivästä elokuuta 2014. Tällä asetuksella vahvistettavaa jäämien enimmäismäärää on oikeusvarmuuden vuoksi aiheellista soveltaa samasta päivästä alkaen.
(13)
Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.
(14)
Sen vuoksi asetusta (EY) N:o 396/2005 olisi muutettava.
(15)
Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä marraskuuta 2014. Sitä kuitenkin sovelletaan 14 päivästä elokuuta 2014 siltä osin kuin on kyse formetanaatin jäämien enimmäismäärästä mansikoissa.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä helmikuuta 2015.

Labels: 17
20
0
3
6